Diari Oficial de la Generalitat Valenciana


Sumari del DOGV 6617, del 27-09-2011 (2011/9763)

DECRET 129/2011, de 23 de setembre, del Consell, pel qual es modifica el Reglament Orgànic i Funcional de l'Institut Valencià d'Estadística.
--------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/09/23/129/dof/vci/html**

### Dades del document

Número de DOGV
:   6617

Data del DOGV
:   27-09-2011

Secció del DOGV
:   I. DISPOSICIONS GENERALS

Número del document
:   2011/9763


Data del document
:   23-09-2011

Organisme emissor
:   Conselleria d'Economia, Indústria i Comerç

Tipus de document
:   Decret

Anàlisi jurídica

 Descriptors 

:   * legislació
    * reglament intern
    * administració regional

DECRET 129/2011, de 23 de setembre, del Consell, pel qual es modifica el Reglament Orgànic i Funcional de l'Institut Valencià d'Estadística. [2011/9763]  
Preàmbul  
  
L'Institut Valencià d'Estadística és una entitat autònoma de caràcter administratiu creada per la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat, el reglament del qual es va aprovar pel Decret 65/1998, de 26 de maig, del Consell, i va ser modificat posteriorment pel Decret 36/2000, de 28 de març.  
Mitjançant Decret 5/2011, de 21 de juny, del president de la Generalitat, es van determinar les conselleries en què s'organitza l'administració de la Generalitat, i la competència en matèria d'economia s'atribuïx a la Conselleria d'Economia, Indústria i Comerç.  
  
Dins d'este procés de reorganització i reestructuració administrativa, i amb vista a una racionalització de la despesa i l'optimització dels recursos humans i materials existents en l'administració de la Generalitat, es considera oportuna la modificació del Reglament de l'Institut Valencià d'Estadística.  
Especialment, resulta convenient abordar la composició de la Comissió Executiva per a adaptar-la al que s'ha previst en l'article 69.2.h de la Llei del Consell pel que fa a les funcions de les sotssecretaries, i incorporar representants d'òrgans directius les competències dels quals estan especialment relacionades amb les funcions de l'Institut.  
Per tot això, a proposta del conseller d'Economia, Indústria i Comerç i amb la deliberació prèvia del Consell, en la reunió del 23 dia de setembre de 2011,  
  
  
DECRETE  
  
Article únic. Modificació del Reglament Orgànic i Funcional de l'Institut Valencià d'Estadística  
Es modifiquen els articles 8, apartats 1 i 2, 16, 17 i 18 del Reglament Orgànic i Funcional de l'Institut Valencià d'Estadística, aprovat pel Decret 65/1998, de 26 de maig, del Consell, i modificat pel Decret 36/2000, de 28 de març, que queden redactats com es ressenya en l'annex.  
  
  
Disposició addicional  
  
Única. Conselleria competent en matèria d'economia  
Totes les referències que el vigent Reglament Orgànic i Funcional de l'Institut Valencià d'Estadística fa a la conselleria o al conseller d'Economia, Hisenda i Administració Pública, o a la conselleria o al conseller d'Economia i Hisenda, s'han d'entendre fetes a la conselleria o a la persona titular de la conselleria amb competències en matèria d'economia.  
  
  
Disposició transitòria  
  
Única. Unitats administratives  
Les unitats i els llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjudici de la competència per a resoldre dels òrgans als quals els ha sigut atribuïda, i se'n realitzarà la retribució a càrrec dels mateixos crèdits pressupostaris. Tot això fins que s'aproven les relacions de llocs de treball adaptades a l'estructura orgànica prevista en este Reglament, sense perjudici que, des del moment de l'entrada en vigor, es produïsquen determinats canvis d'adscripció d'unitats administratives i llocs de treball, de conformitat amb la reorganització efectuada.  
  
Disposició derogatòria  
  
Única. Normativa derogada  
Es deroga la disposició transitòria tercera del Decret 65/1998, de 26 de maig, del Consell, pel qual es va aprovar el Reglament Orgànic i Funcional de l'Institut Valencià d'Estadística.  
  
Disposicions finals  
  
Primera. Desenvolupament normatiu  
Es faculta el conseller competent en matèria d'economia perquè dicte les disposicions necessàries per al desplegament del que s'ha establit en el present decret.  
  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 23 de setembre de 2011  
  
El president de la Generalitat,  
ALBERTO FABRA PART  
  
El conseller d'Economia, Indústria i Comerç,  
ENRIQUE VERDEGUER PUIG  
  
  
ANNEX  
  
Nova redacció dels articles 8, apartats 1 i 2, 16, 17 i 18 el Reglament Orgànic i Funcional de l'Institut Valencià d'Estadística.  
  
  
Article 8. Composició  
1. El Ple de la Comissió Executiva estarà constituït per:  
a) Presidència: la persona titular de la conselleria competent en matèria d'economia, que presidirà així mateix l'entitat.  
b) Vicepresidència: el titular de la direcció de l'entitat.  
c) Vocals nats: el titular de l'òrgan directiu competent en matèria de cartografia.  
d) Vocals representants de la presidència i de les conselleries de la Generalitat: el titular de la sotssecretaria de cada una de les conselleries de la Generalitat.  
e) Vocals representants de les corporacions locals: sis vocals en representació de les corporacions locals de la Comunitat Valenciana, designats per l'associació d'entitats locals amb major implantació en esta, que acorde la seua participació en la Comissió Executiva de l'Institut.  
f) Secretari o secretària: un funcionari o una funcionària de nivell de cap de servici o superior, adscrit a l'IVE i designat per la Comissió Executiva a proposta del president o la presidenta. El secretari o la secretària actuarà amb veu i sense vot.  
2. La Comissió Permanent de la Comissió Executiva estarà constituïda per:  
a) Presidència: qui exercisca la vicepresidència del Ple de la Comissió.  
b) Vicepresidència: el vocal representant de la conselleria competent en matèria d'economia en el Ple de la Comissió Executiva.  
c) Vocals:   
Cinc vocals dels components del Ple de la Comissió Executiva, elegits per este, segons la proporció següent: tres pertanyents a l'administració de la Generalitat, i dos a l'administració local.  
Els vocals nats de la Comissió Executiva en Ple.  
d) Secretaria: la persona titular de la Secretaria de la Comissió Executiva en Ple.  
  
Article 16. Estructura orgànica bàsica  
Per al compliment dels seus fins, l'IVE comptarà amb la Subdirecció General de l'IVE, com a unitat administrativa adscrita orgànicament i funcionalment a la direcció d'este.  
  
  
Article 17. Subdirecció General de l'IVE  
1. La Subdirecció General de l'IVE es configura com a unitat de coordinació dels diferents servicis.  
2. Correspon a la Subdirecció General de l'IVE l'exercici de les funcions següents:  
a) Coordinació interna dels servicis adscrits a esta.  
b) Planificació, avaluació i seguiment d'objectius, projectes i resultats de l'activitat estadística de la Comunitat Valenciana, de conformitat amb les directrius, els plans i els programes aprovats.  
c) Coordinació tècnica de qualssevol altres activitats a desenvolupar per l'IVE en l'exercici de les funcions previstes en la Llei 5/1990, de 7 de juny, de la Generalitat, d'Estadística de la Comunitat Valenciana.  
  
d) Qualsevol altra que li siga encomanada en relació amb les matèries que li són pròpies.  
3. S'integren en la Subdirecció General de l'IVE els servicis següents:  
a) Servici d'Estadístiques Econòmiques, Demogràfiques i Socials.  
b) Servici de Coordinació, Planificació i Difusió Estadística.  
4. Correspon al Servici d'Estadístiques Econòmiques, Demogràfiques i Socials l'exercici de les funcions següents:  
a) Proposta, disseny i desenvolupament de la producció estadística de contingut econòmic, demogràfic i social dels plans i programes assignats a l'IVE.  
b) Manteniment de directoris de persones, empreses i institucions a efectes d'explotacions estadístiques.  
c) Elaboració de sistemes integrats d'estadístiques i indicadors econòmics i sistemes de comptes associats.  
d) Elaboració d'indicadors demogràfics i socials, projeccions demogràfiques i estudis històrics de població.  
e) Proposta de disseny i desenvolupament de projectes tècnics de les estadístiques assignades a l'IVE i implementació de processos de millora de la qualitat de la producció estadística.  
f) Qualsevol altra que li siga encomanada en relació amb les matèries que li són pròpies.  
5. Correspon al Servici de Coordinació, Planificació i Difusió Estadística l'exercici de les funcions següents:  
a) Impuls a les tasques de coordinació i ordenació de l'activitat de l'estadística pública de la Comunitat Valenciana en el marc del Pla Valencià d'Estadística vigent.  
b) Suport permanent a l'activitat dels òrgans col·legiats de l'IVE.  
  
c) Suport a la cooperació amb altres administracions públiques o ens privats en matèria estadística.  
d) Disseny, elaboració i promoció de productes i servicis de difusió d'informació estadística.  
e) Manteniment del Centre de Documentació i Informació Estadística i del fons editorial de l'IVE.  
f) Atenció i assessorament a usuaris externs en la consulta i utilització de fonts estadístiques.  
g) Qualsevol altra que li siga encomanada en relació amb les matèries que li són pròpies.  
  
Article 18. Gestió administrativa  
1. La gestió administrativa de l'IVE dependrà orgànicament de l'Institut i en coordinació amb la Secretaria General Administrativa de la conselleria competent en matèria d'economia.  
2. Els servicis administratius de la conselleria competent en matèria d'economia donaran suport a l'Institut Valencià d'Estadística per a l'exercici de les funcions següents:  
a) Gestió pressupostària i econòmica.  
b) Gestió i tramitació d'expedients de contractació.  
c) Administració del personal.  
d) Gestió dels servicis generals i dels mitjans materials d'ús comú de l'Institut.  
e) Estudi i preparació de totes les disposicions legals que es considere que cal proposar als òrgans competents.  
f) Gestió dels expedients sancionadors en el marc del que s'ha previst en la Llei 5/1990, de 7 de juny, de la Generalitat, d'Estadística de la Comunitat Valenciana.  
g) Qualsevol altra que li siga encomanada en relació amb les matèries que li són pròpies.


Còpia Permalink ELI